Fortuna Hjørring tabte i dag den første kamp i slutspillet på hjemmebane mod OB.

Der var ikke meget, der lykkedes for Fortuna Hjørring i den første kamp i slutspillet. Topholdet fra Hjørring, som før kampen havde fire point ned til Brøndby i tabellen, kom under pres fra kampens start, og det lykkedes OB at score kampens enlige mål kort efter, at kampens dommer havde fløjtet anden halvleg i gang. Det var tydeligt, at den stride vestenvind på Hjørring Stadion generede hjemmeholdets spil, og det var lige så tydeligt, at gæsterne fra OB var bedre til at tackle de svære vindforhold. Det lykkedes først Hjørring at lægge et pres på fynboerne i kampens sidste halve time. Men det lugtede aldrig rigtig af en scoring til hjemmeholdet, som måtte gå fra banen som tabere for første gang i denne sæson. Brøndby vandt samtidig deres første kamp i slutspillet, og dermed er Fortunas forspring kun på et point. Fortuna møder i den kommende weekend BHS på udebane, men inden da gælder det den første af to semifinaler i pokalturneringen mod guldrivalerne fra Brøndby. Den kamp spilles hjemme i Hjørring på torsdag.